
Pagrindinė problema, dėl kurios dalis šilumos vartotojų reiškia nepasitenkinimą centralizuotu šildymu  - mokesčiai už šildymą. Butų savininkai, gaunantys dideles sąskaitas, mano, kad galima sumažinti išlaidas už šildymą - atsijungti nuo centralizuotų šilumos tinklų ir individualiai šildytis   pasirinktu šildymo būdu ar tiesiog  visam  namui  šildytis,  įsirengus dujinį  katilą. 

Šilumos suvartojimą galima sumažinti 
Šilumos mokesčiai priklauso nuo šilumos suvartojamo kiekio  ir šilumos kainos. Šilumos vartojimo mažinimas yra didžiausias rezervas  norint sumažinti mokesčius už šildymą.   Tai galima pasiekti  tik patiems gyventojams renovavus namą, rekonstravus namo šildymo ir karšto vandens sistemas.  Sprendimas atsijungti  nuo centralizuotų šilumos tinklų, šilumos suvartojimo name tikrai nesumažins.

Šilumos tiekėjas šilumą tiekia iki namo. Už tai, kaip ji toliau pristatoma iki buto, atsakingi šildymo ir karšto vandens sistemų prižiūrėtojai, kuriuos pasirenka namų gyventojai. Išbalansuotą namo šildymo sistemą  sureguliuoti, kad visi butai būtų šildomi vienodai  – galima, tik reikalingos pastangos ir lėšos. Įrengtas modernus šilumos punktas namo rūsyje reaguoja į lauko oro temperatūrą ir tiekia tokios temperatūros vandenį butams, kokios pageidauja namo gyventojai. Jei gyventojai nori gyventi šilčiau, tai ir šilumos suvartojama daugiau. Didesnį šilumos suvartojimą lemia nelegaliai padidintas šildymo prietaisų (radiatorių) skaičius ar  įrengtas grindinis šildymas. Po metų, įsigaliojus naujiems Valstybinės kainų ir energetikos kontrolės komisijos šilumos paskirstymo metodams daugiabučiuose, butų savininkams jau teks  mokėti už papildomai sumontuotų radiatorių skleidžiamą šilumą. Tokia paskirstymo tvarka bus siekiama sumažinti šilumos mokesčius likusiems namo gyventojams. Nesandarūs rūsių bei laiptinių langai  taip pat didina  šilumos suvartojimą name, nes norint pasiekti bute pageidaujamą temperatūrą reikalingas papildomas šilumos kiekis.  

Individualaus šildymo kaina
Atsijungiant nuo centralizuotų šilumos tinklų, didžiausias diskusijas sukelia šilumos kaina. Atsijungusieji  galvoja tik apie kurą, kurį sunaudotų, ir dažniausiai lygina  centralizuotos šilumos kainą  su gamtinių dujų kaina.
  
Pastaraisiais metais AB „Panevėžio energija“ rekonstruoja eksploatuojamas katilines, stato  biokuru kūrenamus katilus. Baigus Panevėžio katilinės rekonstrukciją, padidinus biokuro panaudojimą, planuojama, kad 2016 m. biokuras sudarys daugiau nei 62 proc. naudojamo kuro. Gamtinių dujų įtaka į centralizuotai tiekiamos šilumos kainą kasmet mažėja.  2016 m. gamtinės dujos   tesieks 29 proc. ir vidutinė šilumos kaina sudarys 5,55 ct (be PVM) už kilovatvalandę. Planuojama šilumos kaina mažės apie 20 proc., palyginti su kaina, buvusia 2012 - iais  metais. Į centralizuotai tiekiamos  šilumos kainą įskaičiuotos  ne tik kuro, bet  visos kitos sąnaudos ir tai yra galutinė kaina gyventojams, kurią jie moka už suvartotą šilumą. Skaičiuodami, kiek tektų mokėti už šilumą pasirinkus individualų šildymą, turėtume įvertinti ne tik gamtinių dujų kainą, bet ir sąnaudas individualiam dujiniam šildymui ir karšto vandens ruošimui įrengti, o tam reikės suskaičiuoti: kiek kainuos patalpų bei įrangos rekonstrukcijos, kiek  kainuos  paties katilo įsigijimas,  kiek bus sunaudota elektros energijos įrangai veikti, kokios bus amortizacijos, eksploatacijos, remonto išlaidos.  Svarbu įvertinti ir tai, kad  visa įranga nebus amžina, o jos remonto ar keitimo darbai ir visos su tuo susijusios išlaidos, priklausys  jau patiems namo gyventojams. 

Daugiabučiame name atjungus butą nuo pastato šildymo sistemos,  atsijungusiojo buto savininkui išlieka prievolė dalyvauti užtikrinant daugiabučio pastato bendrųjų patalpų (laiptinių, rūsių, holų, džiovyklų ir pan.) šildymą ir šios sistemos priežiūrą (eksploataciją). Atsijungusio buto savininkas privalės apmokėti dalį šilumos, kuri panaudojama bendrųjų patalpų šildymui. Didžiausią žalą atsijungiantis butas gali padaryti pastato bendraturčiams, jei taupydamas šilumą palaikys savo bute žemesnę temperatūrą, nei šalia esančiose patalpose. Netgi gerai šiluminiu požiūriu izoliuotose vidinėse pertvarose, esant nedideliam temperatūrų skirtumui, prasideda šilumos tekėjimas iš aukštesnę temperatūrą turinčios patalpos į vėsesnę. Atsijungusių butų savininkai dažniausiai  tuo ir naudojasi – šildosi kaimynų sąskaita. Kad dėl pakeisto buto ar kitų patalpų šildymo būdo nebūtų pažeidžiamos kitų daugiabučio namo butų ir kitų patalpų savininkų teisės, būtina atsijungusiame bute ne tik izoliuoti grindis, lubas, bet ir visas sienas į gretimas patalpas. 

Suprantama, gyventojai turi teisę nuspręsti kas jiems priimtiniau – centralizuotas ar individualus šildymas, tačiau  tai ne tik norinčiųjų atsijungti reikalas.  Miesto centre iš daugiabučio namo butų kyšantys kaminai  tikrai nepagerins miesto vaizdo ir oro taršos,  ar aukščiau gyvenantys  gyventojai galės praverti langus? Svarbu ir tai, kad įsirengus individualų šildymą name ar bute padidėja sprogimų, gaisrų pavojus, reikalinga papildoma ventiliacija. Daugiabučio namo šildymo sistemos pakeitimas sudarys nepatogumų  kitiems, prie centralizuotų šilumos tinklų prisijungusiems vartotojams. Be abejo,  tai sukels gyventojų tarpusavio konfliktus, nukentės bendra namo inžinerinių sistemų būklė, priežiūros kokybė. 

Teisinį kelią pastato atjungimui nuo vieningos šildymo sistemos reglamentuoja  LR Šilumos ūkio įstatymas, Šilumos tiekimo ir vartojimo taisyklės. Daugiabučio namo valdytojas, jeigu butų bei kitų patalpų savininkai priima sprendimą ir paveda valdytojui pakeisti pastato šildymo būdą, pirmiausia kreipiasi į  miesto savivaldybę.

Miesto šilumos ūkio specialusis planas 
Norint užtikrinti visų gyventojų viešąjį interesą yra sudaromi miesto šilumos ūkio specialieji planai, kuriuose numatoma, koks šildymo būdas yra tinkamas ir priimtinas  tam tikrame miesto kvartale. Konkurencija  tarp alternatyvių energijos rūšių tiekėjų įgyvendinama atsižvelgiant į vartotojų šilumos poreikių tenkinimą jiems mažiausiomis sąnaudomis, užtikrinant saugų tiekimą ir neviršijant leidžiamo neigiamo poveikio aplinkai. Miesto šilumos ūkio specialusis planas yra įstatymu reglamentuotas dokumentas.

AB „Panevėžio energija“ vidutinės centralizuotai tiekiamos šilumos kainos ir autonominio šildymo dujomis sąnaudų palyginimas (energetikos specialistų atliktas vertinimas)
	Rodiklis
	CŠT
	Autonominis šildymas dujiniu katilu
	Pastabos

	
	ct/kWh su PVM
	ct/kWh su PVM
	

	Kuro kaina
	6,37
(vidutinė šilumos kaina 2015 m.)
	4,30
	Sunaudotas šilumos kiekis 60 m² buto šildymui  ir karšto vandens ruošimui – 9600 kWh per metus. Metinis dujų suvartojimas – 983 m3, esant 1,05 katilo NVK. Išlaidos dujoms – apie 412,86 Eur (su PVM).

	Abonentinis mokestis
	–
	0,50
	3,99 Eur (su PVM) per mėnesį.

	Buto patalpų ir įrangos rekonstrukcija, pritaikant autonominiam šildymui ir karšto vandens ruošimui (katilo ir kitos įrangos įsigijimo kaštai, eksploatacinės išlaidos ir remontas.
	–
	3,10
	Vienkartinės apie 3000 eurų išlaidos, išdalintos 10 metų tarnavimo laikotarpiui.

	Galutinė šilumos kaina (ct/kWh su PVM)
	6,37
	7,90
	 


       Šioje autonominio šildymo dujiniu katilu skaičiuotėje dar neįvertinta:
· elektros sąnaudos siurbliams;
· savininko darbo ir sugaišto laiko sąnaudos (šio dydžio dažniausiai niekas neįskaičiuoja);
· galimos transporto išlaidos;
· skolinimosi kaštai arba nuosavų pinigų prarastos palūkanos bankuose.

